Willelmus, Dei gracia humilis abbas Sancti-Remigii Senonensis, et totus ejusdem ecclesie conventus, omnibus ad quos littere presentes pervenerint, in Domino salutem. Notum fieri volumus quod, pro relevanda ecclesie nostre obligatione debitorum urgentissima, hominibus nostris in parochia de Varellis et de Eschegiis manentibus, non minus precibus eorum annuentes quam nostre necessitati providentes, consuetudinem illam que manus mortua nuncupatur vendidimus, et consuetudinis illius commoda quocumque loco contigerint eis percipienda, imperpetuum concessimus. Concessimus etiam eis quod illi qui terras censuales possidebunt, dimissa in campo decima, sicut dari debet, alias gerbas sine assensu decimatoris in domos suas deferant. In cujus rei memoriam et confirmationem, presentem paginam sigillorum nostrorum impressione roboravimus. Actum anno incarnati Verbi Mº Cº nonagesimo septimo.